               EURÓPSKA KOMISIA
            V Bruseli28. 7. 2017
            COM(2017) 394 final
            2017/0169(NLE)
            Návrh
            ROZHODNUTIE RADY
            o uzavretí Dohody medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch

               DÔVODOVÁ SPRÁVA

               1.KONTEXT NÁVRHU

               Nariadením (EÚ) č. 610/2013 z 26. júna 2013
                  1
                (ďalej len zmena Kódexu schengenských hraníc) sa zmenil Dohovor, ktorým sa vykonáva Schengenská dohoda
                  2
               , nariadenie (ES) č. 562/2006
                  3
                (Kódex schengenských hraníc) a nariadenie (ES) č. 810/2009
                  4
                (vízový kódex) a okrem iného sa nanovo vymedzila koncepcia krátkodobého pobytu pre štátnych príslušníkov tretích krajín v schengenskom priestore. Od 18. októbra 2013 je maximálna povolená dĺžka pobytu pre štátnych príslušníkov tretích krajín, ktorí majú v úmysle cestovať na krátkodobý pobyt do schengenského priestoru, bez ohľadu na to, či majú vízovú povinnosť, alebo či sú od nej oslobodení, vymedzená na „90 dní v rámci akéhokoľvek 180-dňového obdobia“. Na rozdiel od vymedzenia, ktoré bolo v platnosti do 18. októbra 2013 (tri mesiace počas šesťmesačného obdobia odo dňa prvého vstupu), je táto nová koncepcia presnejšia, keďže sa dĺžka pobytu stanovuje v dňoch, a nie v mesiacoch. Okrem toho bol z vymedzenia vypustený pojem „odo dňa prvého vstupu“, ktorý bol zdrojom mnohých nejasností a otázok.

               Zmenou Kódexu schengenských hraníc sa zaviedli všetky potrebné zmeny v acquis EÚ v oblasti víz a hraníc, t. j. zmeny Dohovoru, ktorým sa vykonáva Schengenská dohoda, Kódexu schengenských hraníc, vízového kódexu a nariadenia (ES) č. 539/2001
                  5
               . Koncepcia krátkodobého pobytu je ale zakotvená aj v medzinárodných dohodách, ktoré uzavrela Európska únia. V dohodách o zrušení vízovej povinnosti s Antiguou a Barbudou
                  6
               , Bahamami
                  7
               , Barbadosom
                  8
               , Brazíliou
                  9
               , Mauríciom
                  10
               , Svätým Krištofom a Nevisom
                  11
                a Seychelami
                  12
                sa pri vymedzovaní trvania bezvízového pobytu stále odkazuje na predchádzajúce vymedzenie („tri mesiace počas šesťmesačného obdobia odo dňa prvého vstupu“
                  13
               ).

               Komisia 16. júla 2014 prijala odporúčanie na rozhodnutie Rady o poverení začať rokovania o zmene dohody o zrušení víz pri krátkodobých pobytoch medzi Európskou úniou a uvedenými krajinami
                  14
               , ktoré Rada prijala 9. októbra 2014
                  15
               . Účelom tohto rozhodnutia bolo zaviesť vo vzťahu k týmto siedmim krajinám nové vymedzenie krátkodobého pobytu, ako sa stanovuje v zmene Kódexu schengenských hraníc. Vymedzenie krátkodobého pobytu v dohodách o zrušení víz v dňoch namiesto mesiacov je navyše menej náročné z hľadiska overovania a vypočítavania elektronickými alebo IKT prostriedkami, a teda vhodnejšie pre centralizované systémy riadenia hraníc, akým je aj navrhovaný systém vstup/výstup (EES)
                  16
               .

               Komisia po poverení Radou začala rokovania o zmene dohôd o zrušení víz s danými siedmimi krajinami (Antigua a Barbuda, Bahamy, Barbados, Brazília, Maurícius, Svätý Krištof a Nevis a Seychely).

               Rokovania s Bahamským spoločenstvom sa 30. augusta 2016 úspešne skončili parafovaním pozmeňujúcej dohody. Obidve strany sa dohodli na prijatí nového vymedzenia krátkodobého pobytu v celej dohode o zrušení víz medzi EÚ a Bahamami. Dohoda navyše obsahuje niekoľko menších technických úprav (pozri ďalej), ale všetky zmeny sú z hľadiska cestujúcich zanedbateľné.

                  Osobitné postavenie Spojeného kráľovstva a Írska je zohľadnené v preambule dohody.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Dohoda si vyžaduje schválenie oboch zmluvných strán v súlade s ich príslušnými postupmi. Na strane Únie sa vyžaduje rozhodnutie Rady o podpise a uzavretí danej dohody.

               Návrh naň sa predkladá Rade, ktorá musí povoliť uzavretie dohody pozmeňujúcej Dohodu medzi Európskym spoločenstvom a Bahamským spoločenstvom o zrušení víz pri krátkodobých pobytoch.

               Dohodou sa zabezpečuje právny súlad, ako aj harmonizácia medzi členskými štátmi tým, že sa uplatňuje nové vymedzenie krátkodobého pobytu, ktoré sa stanovuje v zmene Kódexu schengenských hraníc a ktoré zaisťuje jednoznačný výklad pojmu „krátkodobý pobyt“.

               Právnym základom tohto návrhu je článok 77 ods. 2 písm. a) Zmluvy o fungovaní Európskej únie (ZFEÚ) v spojení s jej článkom 218.

               Únia nemá právomoc meniť dohody o zrušení vízovej povinnosti, ktoré by zaväzovali štyri krajiny, ktoré sú pridružené k vykonávaniu schengenského acquis vrátane spoločnej vízovej politiky. S cieľom zabezpečiť harmonizovaný prístup a vykonávanie ustanovení týkajúcich sa dĺžky povoleného pobytu v schengenskom priestore je v dohode zahrnuté spoločné vyhlásenie, v ktorom sa konštatuje, že je žiaduce, aby Bahamy na jednej strane a Island, Lichtenštajnsko, Nórsko a Švajčiarsko na strane druhej zodpovedajúcim spôsobom upravili svoje existujúce bilaterálne dohody o zrušení vízovej povinnosti.

               Pripojený návrh predstavuje právny nástroj na uzavretie dohody. Rada rozhodne kvalifikovanou väčšinou po podpise dohody v mene Únie osobou, ktorú určí predsedníctvo Rady, a po získaní súhlasu Európskeho parlamentu v súlade s článkom 218 ods. 6 druhým pododsekom písm. a) ZFEÚ.

               •Subsidiarita (v prípade inej ako výlučnej právomoci)

               Ak je jednou zo zmluvných strán medzinárodnej dohody Európska únia, akékoľvek zmeny takejto dohody nemôžu právne implementovať členské štáty samy. Dohodu o zrušení víz s Bahamami uzavrela Európska únia. Preto je potrebné opatrenie na úrovni Únie.

               Uzavretie dohôd o zrušení vízovej povinnosti členskými štátmi by okrem toho ovplyvnilo acquis Únie v oblasti víz (článok 3 ods. 2 ZFEÚ).

               •Proporcionalita

               Predkladaný návrh neprekračuje rámec toho, čo je nevyhnutné na dosiahnutie sledovaného cieľa, ktorým je zmena existujúcej dohody o zrušení víz medzi Bahamami a Úniou.

               3.VPLYV NA ROZPOČET

               Tento návrh so sebou neprináša dodatočné náklady pre rozpočet EÚ.

               4. VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

               Rada 9. októbra 2014 prijala smernice na rokovania, ktorými poverila Komisiu začať rokovania s Bahamským spoločenstvom o zmene dohody o zrušení víz medzi oboma stranami. Členské štáty boli informované o pokroku rokovaní na zasadnutiach pracovnej skupiny pre víza.

               5.ĎALŠIE PRVKY

               •Výsledok rokovaní

                  Komisia sa domnieva, že ciele stanovené Radou v smerniciach na rokovania boli dosiahnuté a že návrh dohody je pre Úniu prijateľný.

                  Konečný obsah dohody možno zhrnúť takto:

                  a) Trvanie pobytu

                  Dohoda umožňuje občanom Európskej únie a občanom Bahamského spoločenstva cestovať na územie druhej zmluvnej strany bez potreby víz, a to na maximálne obdobie 90 dní v rámci akéhokoľvek 180-dňového obdobia (namiesto maximálneho obdobia troch mesiacov počas šiestich mesiacov odo dňa prvého vstupu). Toto nové vymedzenie sa uplatňuje v celej Dohode medzi Európskou úniou a Bahamským spoločenstvom o zrušení víz pri krátkodobých pobytoch.

                  b) Záverečné ustanovenia – pozastavenie uplatňovania dohody (článok 8 ods. 4)

               Dohodou sa upravuje posledná veta článku 8 ods. 4 doplnením slov „a pozastavenie zruší“. Posledná veta článku 8 ods. 4 teda bude znieť takto: „Zmluvná strana, ktorá pozastavila uplatňovanie tejto dohody, okamžite informuje druhú zmluvnú stranu o tom, že dôvody na pozastavenie pominuli, a pozastavenie zruší.“ Doplnením slov „a pozastavenie zruší“ do súčasného znenia sa v zmenenej dohode objasní, že pozastavenie zrušenia víz treba zrušiť, ak dôvody, ktoré k nemu viedli, už pominuli. Touto zmenou sa zosúlaďuje znenie dohody o zrušení víz s Bahamami so všetkými ostatnými dohodami o zrušení vízovej povinnosti, ktoré Únia podpísala v rokoch 2015 a 2016. Dňa 14. júna 2016 sa táto zmena prekonzultovala s pracovnou skupinou pre víza a žiadny členský štát nevzniesol námietky.

                  c) Nahradenie výrazu „Spoločenstvo“ výrazom „Únia“ v príslušnom gramatickom tvare

                  Od nadobudnutia platnosti Lisabonskej zmluvy 1. decembra 2009 má konsolidovanú právnu subjektivitu jedine Európska únia. „Európske spoločenstvo“ je však stále zmluvnou stranou medzinárodných dohôd, ktoré nadobudli platnosť pred nadobudnutím platnosti Lisabonskej zmluvy, ako je to v prípade Dohody medzi Európskym spoločenstvom a Bahamským spoločenstvom o zrušení víz pri krátkodobých pobytoch. Pozmeňujúcou dohodou sa preto nahrádza výraz „Spoločenstvo“ výrazom „Únia“ v príslušnom gramatickom tvare, a to v rámci celej dohody o zrušení víz.

                  d) Spoločné vyhlásenia

                  K dohode sú pripojené dve spoločné vyhlásenia:

                  – týkajúce sa výkladu obdobia 90 dní v rámci akéhokoľvek 180-dňového obdobia a

                  – týkajúce sa Islandu, Nórska, Švajčiarska a Lichtenštajnska.

                  e) Nadobudnutie platnosti

                  Táto dohoda nadobudne platnosť prvým dňom šiesteho mesiaca nasledujúceho po dni, keď posledná zmluvná strana oznámi druhej zmluvnej strane ukončenie ratifikačných postupov. Na to, aby sa zabezpečila právna istota a aby sa cestujúcim umožnilo porozumieť právnej úprave a dodržiavať ju, je potrebné dostatočne dlhé prechodné obdobie. Toto šesťmesačné obdobie po ukončení ratifikácie dohody umožní cestujúcim, aby dokončili krátkodobé pobyty, ktoré sa stále počítajú výlučne podľa starého vymedzenia, pred tým, ako nadobudne platnosť nové vymedzenie krátkodobého pobytu a jeho spätne orientované 180-dňové referenčné obdobie.

                  Pozmeňujúcou dohodou sa nemenia žiadne ďalšie ustanovenia existujúcej Dohody medzi Európskym spoločenstvom a Bahamským spoločenstvom o zrušení víz pri krátkodobých pobytoch, a to ani ustanovenia o územnej pôsobnosti.

               6.ZÁVER

               Komisia so zreteľom na uvedené výsledky navrhuje, aby Rada schválila, po získaní súhlasu Európskeho parlamentu, Dohodu medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch.

               2017/0169 (NLE)

               Návrh

               ROZHODNUTIE RADY

               o uzavretí Dohody medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 6 druhým pododsekom písm. a) bodom v),

               so zreteľom na návrh Európskej komisie,

               so zreteľom na súhlas Európskeho parlamentu
                  17
               ,

               keďže:

               (1)Rada svojím rozhodnutím z 30. novembra 2009 uzavrela Dohodu medzi Európskym spoločenstvom a Bahamským spoločenstvom o zrušení víz pri krátkodobých pobytoch. Dohoda umožňuje občanom Európskej únie a občanom Bahám cestovať na územie druhej zmluvnej strany bez potreby víz, a to „na maximálne obdobie troch mesiacov počas šiestich mesiacov“.

               (2)Nariadením Európskeho parlamentu a Rady (EÚ) č. 610/2013
                  18
                sa zaviedli horizontálne zmeny v acquis Únie v oblasti víz a hraníc a krátkodobý pobyt sa vymedzil ako maximálne obdobie 90 dní v rámci akéhokoľvek 180-dňového obdobia.

               (3)Je nevyhnutné, aby sa toto nové vymedzenie začlenilo do Dohody medzi Európskou úniou a Bahamským spoločenstvom o zrušení víz pri krátkodobých pobytoch a aby sa tak v plnej miere harmonizoval režim Únie týkajúci sa krátkodobých pobytov.

               (4)Komisia rokovala v mene Únie o dohode s Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch (ďalej len „dohoda“).

               (5)V súlade s rozhodnutím Rady (EÚ) 2017/[…] bola dohoda podpísaná.

               (6)Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES
                  19
               . Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES
                  20
               . Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (8)Dohoda by sa preto mala schváliť,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Dohoda medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch (ďalej len „dohoda“).

               Text dohody je pripojený k tomuto rozhodnutiu.

               Článok 2

               Predseda Rady vykoná v mene Únie oznámenie podľa článku 2 dohody
                  21
               .

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)
                  Ú. v. EÚ L 182, 29.6.2013, s. 1.

                     (2)
                  Ú. v. ES L 239, 22.9.2000, s. 19.

                     (3)
                  Ú. v. EÚ L 105, 13.4.2006, s. 1.

                     (4)
                  Ú. v. EÚ L 243, 15.9.2009, s. 1.

                     (5)
                  Ú. v. ES L 81, 21.3.2001, s. 1.

                     (6)
                  Ú. v. EÚ L 169, 30.6.2009, s. 3.

                     (7)
                  Ú. v. EÚ L 169, 30.6.2009, s. 24.

                     (8)
                  Ú. v. EÚ L 169, 30.6.2009, s. 10.

                     (9)
                  S Brazíliou uzavrela Európska únia dve dohody. Jednu pre držiteľov bežných cestovných pasov (Ú. v. EÚ L 255, 21.9.2012, s. 4) a samostatnú dohodu pre držiteľov diplomatických, služobných a úradných pasov (Ú. v. EÚ L 66, 12.3.2011, s. 2).

                     (10)
                  Ú. v. EÚ L 169, 30.6.2009, s. 17.

                     (11)
                  Ú. v. EÚ L 169, 30.6.2009, s. 38.

                     (12)
                  Ú. v. EÚ L 169, 30.6.2009, s. 31.

                     (13)
                  Porovnaj „účel“ a „trvanie pobytu“ v dohodách.

                     (14)
                  COM(2014) 468 final.

                     (15)
                  Rozhodnutie Rady, ktorým sa Komisia poveruje začať rokovania o zmene dohôd o zrušení víz pri krátkodobých pobytoch uzavretých medzi Európskou úniou/Európskym spoločenstvom a Antiguou a Barbudou, Bahamským spoločenstvom, Barbadosom, Brazílskou federatívnou republikou, Maurícijskou republikou, Federáciou Svätého Krištofa a Nevisu a Seychelskou republikou, prijaté Radou 9. októbra 2014.

                     (16)
                  COM(2016) 194 final.

                     (17)
                  Súhlas udelený […].

                     (18)
                  Nariadenie Európskeho parlamentu a Rady (EÚ) č. 610/2013 z 26. júna 2013, ktorým sa mení nariadenie Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc), Dohovor, ktorým sa vykonáva Schengenská dohoda, nariadenia Rady (ES) č. 1683/95 a (ES) č. 539/2001 a nariadenia Európskeho parlamentu a Rady (ES) č. 767/2008 a (ES) č. 810/2009 (Ú. v. EÚ L 182, 29.6.2013, s. 1).

                     (19)
                  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (20)
                  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

                     (21)
                  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli28. 7. 2017
            COM(2017) 394 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch

               PRÍLOHA

               k

               návrhu rozhodnutia Rady

               o uzavretí Dohody medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch

               DOHODA

               medzi Európskou úniou a Bahamským spoločenstvom, ktorou sa mení Dohoda medzi Európskym spoločenstvom a Bahamským spoločenstvom o zrušení víz pri krátkodobých pobytoch

               EURÓPSKA ÚNIA

               na jednej strane a

               BAHAMSKÉ SPOLOČENSTVO (ďalej len „Bahamy“)

               na strane druhej,

               ďalej spoločne len „zmluvné strany“,

               SO ZRETEĽOM na Dohodu medzi Európskym spoločenstvom a Bahamským spoločenstvom o zrušení víz pri krátkodobých pobytoch (ďalej len „dohoda“), ktorá nadobudla platnosť 1. apríla 2010,

               OPÄTOVNE POTVRDZUJÚC význam uľahčovania medziľudských kontaktov,

               BERÚC NA VEDOMIE, že dohoda funguje k spokojnosti občanov zmluvných strán,

               ZOHĽADŇUJÚC, že vymedzenie krátkodobého pobytu stanovené v dohode (tri mesiace počas šesťmesačného obdobia odo dňa prvého vstupu) nie je dostatočne presné, a konkrétne, že pojem „deň prvého vstupu“ môže viesť k nejasnostiam a otázkam,

               MAJÚC NA PAMÄTI, že nariadením (EÚ) č. 610/2013 z 26. júna 2013 sa zaviedli horizontálne zmeny v acquis Únie v oblasti „vnútorných“ víz a hraníc a krátkodobý pobyt sa v ňom vymedzil ako „obdobie 90 dní v rámci akéhokoľvek 180-dňového obdobia“,

               ZOHĽADŇUJÚC, že systém vstup/výstup, ktorý Európska únia zavedie, si vyžaduje jednotné a jednoznačné vymedzenie krátkodobého pobytu uplatniteľné na všetkých štátnych príslušníkov tretích krajín,

               ŽELAJÚC SI, aby sa zabezpečilo plynulé vybavovanie cestujúcich na hraničných priechodoch zmluvných strán,

               OPÄTOVNE POTVRDZUJÚC, že dohoda sa vzťahuje na občanov všetkých členských štátov Európskej únie s výnimkou Spojeného kráľovstva a Írska,

               ZOHĽADŇUJÚC Protokol o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko,

               SA DOHODLI TAKTO:

               Článok 1

               Dohoda sa mení v súlade s ustanoveniami tohto článku:

               (1)V názve a v článku 3 ods. 5, článku 6 ods. 1 a článku 8 ods. 7 sa slovo „Spoločenstvo“ nahrádza slovom „Únia“ v príslušnom gramatickom tvare.

               (2)V článku 1 sa slová „troch mesiacov počas šiestich mesiacov“ nahrádzajú slovami „90 dní v rámci akéhokoľvek 180-dňového obdobia“.

               (3)Článok 4 ods. 1 sa nahrádza takto:

               „Občania Európskej únie sa môžu zdržiavať na území Bahám maximálne 90 dní v rámci akéhokoľvek 180-dňového obdobia.“

               (4)Článok 4 ods. 2 sa nahrádza takto:

               „Občania Bahám sa môžu zdržiavať na území členských štátov plne uplatňujúcich schengenské acquis maximálne 90 dní v rámci akéhokoľvek 180-dňového obdobia. Toto obdobie sa vypočíta bez ohľadu na akýkoľvek pobyt v členskom štáte, ktorý ešte v plnom rozsahu neuplatňuje schengenské acquis.

               Občania Bahám sa môžu zdržiavať na území každého členského štátu, ktorý ešte v plnom rozsahu neuplatňuje schengenské acquis, maximálne 90 dní v rámci akéhokoľvek 180-dňového obdobia bez ohľadu na obdobie pobytu vypočítané pre územie členských štátov plne uplatňujúcich schengenské acquis.“

               (5)V článku 4 ods. 3 sa slová „tri mesiace“ nahrádzajú slovami „90 dní“ a slovo „Spoločenstva“ sa nahrádza slovom „Únie“.

               (6)Posledná veta článku 8 ods. 4 sa nahrádza takto:

               „Zmluvná strana, ktorá pozastavila uplatňovanie tejto dohody, okamžite informuje druhú zmluvnú stranu o tom, že dôvody na pozastavenie pominuli, a pozastavenie zruší.“

               Článok 2

               Zmluvné strany ratifikujú alebo schvália túto dohodu v súlade so svojimi príslušnými postupmi a dohoda nadobudne platnosť prvým dňom šiesteho mesiaca nasledujúceho po dni, keď posledná zmluvná strana oznámi druhej zmluvnej strane, že ukončila uvedené postupy.

               V […], [deň] [mesiac] dvetisíc sedemnásť v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické.

               Za Európsku úniu

               Za Bahamské spoločenstvo

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Je žiaduce, aby orgány Nórska, Islandu, Švajčiarska, Lichtenštajnska na jednej strane a Bahám na strane druhej bezodkladne zmenili existujúce bilaterálne dohody o zrušení víz pri krátkodobých pobytoch v súlade s podmienkami tejto dohody.

               Spoločné vyhlásenie týkajúce sa výkladu obdobia 90 dní v rámci akéhokoľvek 180-dňového obdobia

               Zmluvné strany sa dohodli, že obdobie maximálne 90 dní v rámci akéhokoľvek 180-dňového obdobia, stanovené v článku 4 tejto dohody, znamená buď nepretržitý pobyt, alebo niekoľko za sebou nasledujúcich pobytov, ktoré v rámci akéhokoľvek 180-dňového obdobia netrvajú spolu dlhšie ako 90 dní.

               Pojem „akékoľvek“ znamená, že sa uplatňuje pohyblivé 180-dňové referenčné obdobie, v rámci ktorého sa spätne započítava každý deň pobytu počas obdobia posledných 180 dní s cieľom overiť, či je požiadavka týkajúca sa 90 dní v rámci akéhokoľvek 180-dňového obdobia naďalej splnená. Okrem iného to znamená, že neprítomnosťou počas neprerušeného obdobia 90 dní vzniká nárok na nový pobyt v dĺžke maximálne 90 dní.

               ________


				|

		52014PC0208

			Návrh ROZHODNUTIE RADY o pozícii, ktorá sa má zaujať v mene Európskej únie na 93. zasadnutí Výboru pre námornú bezpečnosť Medzinárodnej námornej organizácie vzhľadom na prijatie zmien predpisov SOLAS II-2/1, 2/3, 2/9.7, 2/13.4, 2/18, 2/20-1, 2/29, kapitoly III, kódu osobných záchranných prostriedkov a kódu rozšíreného programu prehliadok z roku 2011 /* COM/2014/0208 final - 2014/0119 (NLE) */

			   	DÔVODOVÁ SPRÁVA
1.           ÚVOD
Tento návrh Komisie sa týka stanovenia pozície
Únie na 93. zasadnutí Výboru pre námornú bezpečnosť Medzinárodnej
námornej organizácie (IMO) vzhľadom na sedem zmien uvedených jednotlivo v
textoch pod nasledujúcimi podnadpismi:
1.1.        Zmeny predpisov SOLAS II-2/3
a II-2/9.7 týkajúce sa ohňovzdornosti vetracích kanálov na nových lodiach
Týmito zmenami v kapitole II-2 dohovoru SOLAS sa
zavádzajú nové požiadavky týkajúce sa vetracích systémov na lodiach. Ďalej
je ich účelom objasniť požiadavky týkajúce sa inštalácie požiarnych a
dymových klapiek a diaľkovo ovládaných požiarnych klapiek. Navyše sa
doplnili nové vymedzenia pojmov požiarna klapka a dymová klapka.
Tieto zmeny sú stanovené v prílohe 13 k
dokumentu MSC 92/26/Add.1. V odseku 8.6 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.2.        Zmeny predpisov SOLAS II-2/13.4
týkajúce sa dodatočných únikových ciest zo strojovní na nových osobných a
nákladných lodiach
Kapitola II-2 dohovoru SOLAS obsahuje požiadavky
vzťahujúce sa na únikové cesty v prípade požiaru. Účelom týchto zmien
požiadaviek predpisov SOLAS je zabezpečiť, aby rebríky a schodištia
bez podstupníc v strojovniach, ktoré sú súčasťou únikovej cesty a nie
sú umiestnené v uzavretom priestore, boli vyrobené z ocele. Ďalej sa
zavádzajú požiadavky vzťahujúce sa na únikové cesty z dielní v
strojovniach.
Tieto zmeny sú stanovené v prílohe 13 k
dokumentu MSC 92/26/Add.1. V odseku 8.17 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.3.        Zmeny predpisov SOLAS II-2/18
týkajúce sa plôch na pristátie vrtuľníkov na osobných lodiach ro-ro v
prípade nových lodí
Kapitola II-2 dohovoru SOLAS obsahuje požiadavky
vzťahujúce sa na vrtuľníkové vybavenie. Účelom týchto zmien
dohovoru SOLAS je zaviesť obežník IMO MSC.1/Circ.1431 (Usmernenia na
schvaľovanie penových hasiacich prístrojov pre vrtuľníkové vybavenia)
z 22. júna 2012. Systém aplikovania peny teda musí byť v súlade s týmito
usmerneniami.
Tieto zmeny sú stanovené v prílohe 13 k
dokumentu MSC 92/26/Add.1. V odseku 8.30 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.4.        Zmeny kapitoly III dohovoru
SOLAS a súvisiacich požiadaviek vzťahujúcich sa na pravidelný servis a
údržbu záchranných plavidiel a člnov na všetkých lodiach
Kapitola III dohovoru SOLAS obsahuje požiadavky
vzťahujúce sa na záchranné prostriedky. Na základe týchto zmien dohovoru
SOLAS majú požiadavky vzťahujúce sa na pravidelný servis a údržbu
záchranných plavidiel a člnov nadobudnúť povinný charakter.
Tieto zmeny sú stanovené v prílohe 31 k
dokumentu MSC 92/26/Add.2. V odseku 13.16 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.5.        Zmeny kódu osobných
záchranných prostriedkov týkajúce sa referenčných skúšobných zariadení pre
záchranné vesty – so zodpovedajúcimi revidovanými odporúčaniami
vzhľadom na skúšanie záchranných prostriedkov a usmerneniami na schválenie
zostavenia úplného skúšobného zariadenia pre záchranné vesty pre dospelých
Kód osobných záchranných prostriedkov obsahuje
požiadavky vzťahujúce sa na osobné záchranné prostriedky. Týmito zmenami
kódu osobných záchranných prostriedkov sa zavádzajú nové požiadavky na
referenčné skúšobné zariadenia pre záchranné vesty.
Tieto zmeny sú stanovené v prílohe 34 k
dokumentu MSC 92/26/Add.2. V odseku 13.27.1 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.6.        Zmeny predpisov SOLAS II-1/29
týkajúce sa požiadaviek na skúšky kormidlových zariadení
Kapitola II-1 dohovoru SOLAS obsahuje požiadavky
vzťahujúce sa na kormidlové zariadenie a stanovuje sa v nej, ako možno
preukázať spĺňanie predpisov. Tieto zmeny dohovoru SOLAS predstavujú
alternatívny spôsob preukázania spĺňania predpisov v prípadoch,
keď to nie je možné prostredníctvom skúšky na mori, pri ktorej loď
dosiahne najhlbší ponor.
Tieto zmeny sú stanovené v prílohe 35 k
dokumentu MSC 92/26/Add.2. V odseku 13.29 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
1.7.        Zmeny kódu rozšíreného
programu prehliadok z roku 2011, predovšetkým s cieľom zladiť ho s
postupmi klasifikačných spoločností/uznaných organizácií
V schéme posudzovania stavu sa stanovuje
rámec pre intenzívnejšie inšpekcie starších lodí. V rozšírenom programe
inšpekcií v rámci prehliadok lodí na hromadný náklad a ropných tankerov
alebo rozšírenom programe prehliadok sa podrobne uvádza spôsob vykonávania
týchto dôslednejších inšpekcií. Keďže schéma posudzovania stavu na svoje
účely využíva rozšírený program prehliadok, odvoláva sa na predmetný
program ako na zodpovedajúci nástroj. Účelom týchto zmien kódu rozšíreného
programu prehliadok je zladiť daný program so súčasnými postupmi.
Tieto zmeny sú stanovené v prílohe 36 k
dokumentu MSC 92/26/Add.2. V odseku 13.33 správy z 92. zasadnutia
Výboru pre námornú bezpečnosť (MSC 92/26) sa uvádza, že tieto zmeny
budú prijaté na 93. zasadnutí Výboru pre námornú bezpečnosť.
2.           PRIJATIE ZMIEN IMO
2.1.        Prijatie zmien predpisov
SOLAS II-2/1, 2/3, 2/9.7, 2/13.4, 2/18, 2/20-1, 2/29, kapitoly III, kódu
osobných záchranných prostriedkov a kódu rozšíreného programu prehliadok z roku
2011
Tieto zmeny schválil Výbor pre námornú
bezpečnosť na svojom 92. zasadnutí, ktoré sa konalo 12. – 21. júna 2013,
a budú predložené na prijatie na 93. zasadnutí tohto výboru, ktoré sa bude
konať 14. – 23. mája 2014.
2.2.        Prijatie a nadobudnutie
platnosti.
Keď tento výbor schváli a prijme uvedené
zmeny, predloží ich príslušným zmluvným stranám, aby vyjadrili svoj súhlas so
záväznosťou týchto zmien.
3.           PRÍSLUŠNÉ PRÁVNE PREDPISY EÚ
A PRÁVOMOC EÚ
3.1.        Zmeny predpisov SOLAS II-2/3
a II-2/9.7 týkajúce sa ohňovzdornosti vetracích kanálov na nových lodiach
Únia už prostredníctvom kapitoly II-2 prílohy 1 k
smernici 2009/45/ES[1]
o bezpečnostných pravidlách a normách pre osobné lode stanovila požiadavky
vzťahujúce sa na protipožiarnu ochranu, hlásenie a hasenie požiaru. Časť
A predpis 12 predmetnej kapitoly obsahuje konkrétne požiadavky vzťahujúce
sa na vetracie kanály, ktoré sú odvodené práve z predpisov SOLAS, ktorých zmena
sa teraz očakáva. Navyše, v kapitole II-2 časti B predpise 9 uvedenej
prílohy sa stanovujú komplexné a podrobné požiadavky vzťahujúce sa na
konštrukčné materiály, ktoré sa majú použiť na vetracie kanály v
rôznych častiach osobných lodí v závislosti od ich triedy. Tieto zmeny v
kapitole II-2 časti C predpise 9 dohovoru SOLAS znamenajú, že sa nahrádza
celý odsek 7 o vetracích systémoch, čo sa týka aj vymedzenia pojmu
priechodov vetracích kanálov vrátane osobitných úprav vzťahujúcich sa na
osobné lode, ktoré prepravujú viac než 36 cestujúcich.
V dôsledku toho by v prípade, že sa uvedené zmeny
prijmú, bolo nutné revidovať požiadavky v smernici 2009/45/ES, ktoré sa
vzťahujú na vetracie kanály. Týka sa to napríklad ustanovení o priechodoch
vetracích kanálov v kapitole II-2 časti A predpise 12 prílohy 1 k
smernici, ako aj ustanovení o vetracích systémoch v lodiach, ktoré prepravujú
viac než 36 cestujúcich, uvedených v časti B predpise 9.
Preto by prijatie zmien dohovoru SOLAS mohlo
mať vplyv na požiadavky vzťahujúce sa na vetracie kanály stanovené v
smernici 2009/45/ES.
3.2.        Zmeny predpisov SOLAS II-2/13.4
týkajúce sa dodatočných únikových ciest zo strojovní na nových osobných a
nákladných lodiach
Únia už prostredníctvom kapitoly II-2 prílohy 1 k
smernici 2009/45/ES, a predovšetkým predpisom 6 v časti B (Protipožiarne
opatrenia) predmetnej kapitoly, stanovila požiadavky vzťahujúce sa na
únikové cesty zo strojovní na osobných lodiach, ktoré sú odvodené práve z
predpisov SOLAS, ktorých zmena sa teraz očakáva.
V dôsledku toho by v prípade, že sa uvedené zmeny
prijmú, bolo nutné revidovať požiadavky v smernici 2009/45/ES, ktoré sa
vzťahujú na únikové cesty, pričom by sa museli zohľadniť
osobitné ustanovenia uplatniteľné na priedelovú palubu a na únik z
kontrolnej miestnosti hlavného strojného zariadenia.
Preto by prijatie zmien dohovoru SOLAS mohlo
mať vplyv na požiadavky vzťahujúce sa na únikové cesty zo strojovní
na nových osobných lodiach stanovené v smernici 2009/45/ES.
3.3.        Zmeny predpisov SOLAS II-2/18
týkajúce sa plôch na pristátie vrtuľníkov na osobných lodiach ro-ro v
prípade nových lodí
Únia už prostredníctvom kapitoly II-2 prílohy 1 k
smernici 2009/45/ES stanovila požiadavky vzťahujúce sa na ustanovenia o
plochách na pristátie vrtuľníkov. Konkrétne v predpise 18 časti B
danej kapitoly sa stanovuje že, „lode vybavené palubami pre vrtuľníky
musia spĺňať požiadavky predpisu 18 časti G dohovoru SOLAS
kapitoly II-2 revidovaného 1. januára 2003“. Očakáva sa, že tieto
požiadavky sa teraz zmenia.
V dôsledku toho by v prípade, že sa uvedené zmeny
prijmú, bolo nutné revidovať požiadavky v smernici 2009/45/ES, ktoré sa vzťahujú
na plochy na pristátie vrtuľníkov na osobných lodiach ro-ro v prípade
nových lodí.
Preto by prijatie zmien dohovoru SOLAS mohlo
mať vplyv na požiadavky vzťahujúce sa na plochy na pristátie
vrtuľníkov na osobných lodiach ro-ro v prípade nových lodí stanovené v
smernici 2009/45/ES, keďže by sa vytvoril rámec na revíziu takýchto
pravidiel.
3.4.        Zmeny kapitoly III dohovoru
SOLAS a súvisiacich požiadaviek vzťahujúcich sa na pravidelný servis a
údržbu záchranných plavidiel a člnov na všetkých lodiach
Únia už prostredníctvom predpisu 12 v kapitole III
prílohy 1 k smernici 2009/45/ES o bezpečnostných pravidlách a normách pre
osobné lode stanovila požiadavky vzťahujúce sa na pracovnú
pohotovosť, údržbu a kontroly záchranných prostriedkov. V predpise 12.2 sa
stanovuje, že „údržba a kontroly záchranných prostriedkov sa musia
vykonávať v súlade s požiadavkami predpisu III/20 dohovoru SOLAS.“ V
smernici sa teda vyžaduje dodržiavanie príslušných ustanovení dohovoru SOLAS,
ktorých zmena sa očakáva, pričom akákoľvek zmena bude mať
priamy vplyv na právne predpisy EÚ.
Preto navrhovaná zmena príslušných ustanovení
SOLAS ovplyvní požiadavky vzťahujúce sa na pracovnú pohotovosť,
údržbu a kontroly záchranných prostriedkov stanovené v smernici 2009/45/ES.
3.5.        Zmeny kódu osobných
záchranných prostriedkov týkajúce sa referenčných skúšobných zariadení pre
záchranné vesty – so zodpovedajúcimi revidovanými odporúčaniami
vzhľadom na skúšanie záchranných
prostriedkov a usmerneniami na schválenie zostavenia úplného skúšobného zariadenia
pre záchranné vesty pre dospelých
Únia už prostredníctvom kapitoly III prílohy 1 k
smernici 2009/45/ES o bezpečnostných pravidlách a normách pre osobné lode
stanovila požiadavky vzťahujúce sa na osobné záchranné prostriedky.
Konkrétne v predpise 2.2 uvedenej kapitoly sa uvádza, že všetky takéto
prostriedky „musia vyhovovať predpisom ... kódu osobných záchranných
prostriedkov“.
Navyše v článku 5 ods. 1 smernice 96/98/ES[2] o vybavení námorných
lodí sa stanovuje, že „zariadenie uvedené v prílohe A.1, ktoré je umiestnené
na palube lode Spoločenstva ... musí spĺňať
uplatniteľné požiadavky medzinárodných nástrojov obsiahnutých v uvedenej
prílohe“. V bode A.1.1.4 v tabuľke v prílohe A.1 sa ako norma
uplatniteľná na záchranné vesty uvádza rezolúcia Výboru pre námornú
bezpečnosť IMO 48(66) (kód osobných záchranných prostriedkov) a ako
uplatniteľná norma na skúšky sa uvádzajú normy stanovené v rezolúcii IMO
A.689(17) v znení zmien.
V oboch smerniciach sa teda vyžaduje dodržiavanie
príslušných ustanovení SOLAS, ktorých zmena sa očakáva, pričom
akákoľvek zmena týchto pravidiel bude mať priamy vplyv na právne
predpisy EÚ.
Preto navrhovaná zmena kódu osobných záchranných
prostriedkov bude mať vplyv na požiadavky stanovené v smernici 2009/45/ES
a smernici 96/98/ES.
3.6.        Zmeny predpisov SOLAS II-1/29
týkajúce sa požiadaviek na skúšky kormidlových zariadení
Únia už prostredníctvom predpisov 6 a 7 v kapitole
II-1 časti C prílohy 1 k smernici 2009/45/ES stanovila požiadavky
vzťahujúce sa na kormidlové zariadenia, ktoré sú odvodené práve z
predpisov SOLAS (resp. tieto predpisy reprodukujú), ktorých zmena sa teraz
očakáva.
V dôsledku toho by v prípade, že sa uvedené zmeny
prijmú, bolo nutné revidovať požiadavky v smernici 2009/45/ES
vzťahujúce sa na hlavné a pomocné kormidlové zariadenie, pričom by sa
museli zohľadniť nové ustanovenia SOLAS.
Preto by prijatie zmien dohovoru SOLAS mohlo
mať vplyv na požiadavky stanovené v smernici 2009/45/ES.
3.7.        Zmeny kódu rozšíreného
programu prehliadok z roku 2011, predovšetkým s cieľom zladiť ho s
postupmi klasifikačných spoločností/uznaných organizácií
Cieľom nariadenia (EÚ) č. 530/2012[3] o urýchlenom
zavedení konštrukčných požiadaviek na dvojitý alebo ekvivalentný trup pre
ropné tankery s jednoduchým trupom je urýchlené zavádzanie uplatňovania
konštrukčných požiadaviek dohovoru MARPOL 73/78, ako sú vymedzené
v článku 3 tohto nariadenia, týkajúcich sa dvojitého alebo
ekvivalentného trupu pre ropné tankery s jednoduchým trupom,
a zakázať prepravu ťažkých olejov v ropných tankeroch
s jednoduchým trupom smerujúcich do prístavov členských štátov alebo
opúšťajúcich tieto prístavy.
V tomto nariadení sa stanovuje povinnosť
uplatňovať schému posudzovania stavu organizácie IMO na ropné tankery
s jednoduchým trupom staršie než 15 rokov. V článku 5 sa stanovuje
povinnosť uviesť tieto tankery do súladu so schémou posudzovania
stavu, ktorá je vymedzená v článku 6 ako schéma posudzovania stavu
prijatá rezolúciou MEPC 94(46) z 27. apríla 2001, zmenenou rezolúciou MEPC
99(48) z 11. októbra 2002 a rezolúciou MEPC 112(50) zo 4. decembra 2003.
V rozšírenom programe inšpekcií v rámci prehliadok lodí na hromadný náklad
a ropných tankerov alebo rozšírenom programe prehliadok sa podrobne uvádza
spôsob vykonávania týchto dôslednejších posúdení. Keďže schéma posudzovania
stavu na svoje účely využíva rozšírený program prehliadok, všetky zmeny v
rozšírenom programe prehliadok budú priamo a automaticky uplatniteľné
prostredníctvom nariadenia (EÚ) č. 530/2012.
Preto by zmeny, ktoré sa majú prijať na 93.
zasadnutí Výboru pre námornú bezpečnosť a ktorými by sa zaviedli
zmeny v kóde rozšíreného programu prehliadok, mali vplyv na právne predpisy EÚ
prostredníctvom uplatňovania nariadenia (EÚ) č. 530/2012.
3.8.        Zhrnutie
Komisia vzhľadom na uvedené príslušné právne
predpisy zastáva názor, že prijatie siedmich uvedených zmien, ktoré sa
očakáva na 93. zasadnutí Výboru pre námornú bezpečnosť, patrí do
výlučnej právomoci EÚ, ktorú Únia nadobudla podľa článku 3 ods. 2
ZFEÚ, pokiaľ prijatie týchto medzinárodných nástrojov môže mať vplyv
na spoločné pravidlá alebo meniť ich rozsah pôsobnosti.
V súlade s konsolidovanou judikatúrou,
aj keď Únia nie je členom organizácie IMO, členské štáty nie sú
oprávnené prevziať povinnosti, ktoré môžu mať vplyv na právne
predpisy EÚ stanovené na dosiahnutie cieľov zmlúv, pokiaľ ich na to
na návrh Komisie neoprávni Rada prostredníctvom svojho rozhodnutia.
4.           ZÁVER
Komisia preto predkladá návrh rozhodnutia Rady o
pozícii, ktorá sa má zaujať v mene Európskej únie, týkajúcej sa zmien
uvedených v odsekoch 1.1 až 1.7, ktoré sa majú prijať na 93.
zasadnutí Výboru pre námornú bezpečnosť.
2014/0119 (NLE)
Návrh
ROZHODNUTIE RADY
o pozícii, ktorá sa má zaujať v mene
Európskej únie na 93. zasadnutí Výboru pre námornú bezpečnosť
Medzinárodnej námornej organizácie vzhľadom na prijatie zmien predpisov
SOLAS II-2/1, 2/3, 2/9.7, 2/13.4, 2/18, 2/20-1, 2/29, kapitoly III, kódu
osobných záchranných prostriedkov a kódu rozšíreného programu prehliadok z roku
2011
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 100 ods. 2 a článok 218 ods. 9,
so zreteľom na návrh Európskej komisie,
keďže:
(1)       Opatrenie Európskej únie
v odvetví námornej dopravy by sa malo zamerať na zlepšenie námornej
bezpečnosti.
(2)       Výbor pre námornú
bezpečnosť Medzinárodnej námornej organizácie (ďalej len „IMO“)
schválil na svojom 92. druhom zasadnutí zmeny predpisov SOLAS II-2/1, 2/3, 2/9.7,
2/13.4, 2/18, 2/20-1, 2/29, kapitoly III, kódu osobných záchranných
prostriedkov a kódu rozšíreného programu prehliadok z roku 2011. Očakáva
sa, že Výbor pre námornú bezpečnosť prijme tieto zmeny na svojom 93.
zasadnutí, ktoré sa bude konať v máji 2014.
(3)       Zmenami predpisov SOLAS II-2/3
a II-2/9.7 týkajúcich sa ohňovzdornosti vetracích kanálov na nových
lodiach sa zavedú nové požiadavky vzťahujúce sa na vetracie systémy na
lodiach vrátane osobných lodí prepravujúcich viac než 36 cestujúcich.
Ustanovenia v kapitole II-2 časti A predpise 12 a časti B predpise 9
prílohy I k smernici 2009/45/ES[4]
týkajúce sa bezpečnostných pravidiel a noriem pre osobné lode
vzhľadom na ustanovenia o priechodoch vetracích kanálov a na vetracie
systémy lodí, ktoré prepravujú viac než 36 cestujúcich, pokrývajú tieto otázky
a sú odvodené z predmetných ustanovení SOLAS, ktorých zmena sa teraz
očakáva.
(4)       Zmenou predpisov SOLAS II-2/13.4
sa zavedú dodatočné únikové cesty zo strojovní na nových osobných a
nákladných lodiach. Ustanovenia v kapitole II-2 časti B predpise 6
(únikové cesty) prílohy 1 k smernici 2009/45/ES pokrývajú tieto otázky a sú
odvodené z predmetných ustanovení SOLAS, ktorých zmena sa teraz očakáva.
(5)       Zmeny predpisov SOLAS II-2/18
týkajúce sa plôch na pristátie vrtuľníkov na osobných lodiach ro-ro v
prípade nových lodí budú zahŕňať požiadavku, aby systémy
aplikovania peny hasiacich prístrojov boli v súlade s obežníkom IMO MSC.1/Circ.1431
(Usmernenia na schvaľovanie penových hasiacich prístrojov pre
vrtuľníkové vybavenia) z 22. júna 2012 V kapitole II-2 časti B
predpise 18 prílohy 1 k smernici 2009/45/ES sa stanovuje, že lode vybavené
palubami pre vrtuľníky musia spĺňať požiadavky dohovoru
SOLAS revidovaného 1. januára 2003, ktorých zmena sa teraz očakáva.
(6)       Účelom zmien kapitoly
III dohovoru SOLAS, predpisu 20 a súvisiacich požiadaviek vzťahujúcich sa
na pravidelný servis a údržbu záchranných plavidiel a člnov na všetkých
lodiach je, aby tieto podrobné požiadavky nadobudli povinný charakter. V
kapitole III prílohy 1 k smernici 2009/45/ES sa stanovuje, že údržba a kontroly
záchranných prostriedkov sa musia vykonávať v súlade s požiadavkami predpisu
III/20 dohovoru SOLAS, ktorého zmena sa teraz očakáva.
(7)       Zmenami kódu osobných
záchranných prostriedkov týkajúcimi sa referenčných skúšobných zariadení
pre záchranné vesty sa zavedú nové požiadavky vzhľadom na dané
referenčné skúšobné zariadenia. Podľa kapitoly III predpisu 2.2
smernice 2009/45/ES musia všetky osobné záchranné prostriedky
spĺňať kód osobných záchranných prostriedkov. Navyše v
článku 5 ods. 1 smernice 96/98/ES[5]
o vybavení námorných lodí sa stanovuje, že zariadenie uvedené v prílohe A.1 k
predmetnej smernici, ktoré je umiestnené na palube lode Spoločenstva, musí
spĺňať uplatniteľné požiadavky medzinárodných nástrojov
obsiahnutých v uvedenej prílohe. V tabuľke v prílohe A.1 sa v zázname A.1.1.4
ako norma uplatniteľná na záchranné vesty uvádza rezolúcia Výboru pre
námornú bezpečnosť IMO 48(66) – kód osobných záchranných
prostriedkov, ktorého zmena sa teraz očakáva.
(8)       Zmenami predpisu SOLAS II-1/29
týkajúcimi sa požiadaviek na skúšky kormidlových zariadení sa zavedú
ďalšie požiadavky na preukazovanie dodržiavania predpisov počas
skúšok na mori. Predpisy 6 a 7 v kapitole II-1 časti C prílohy 1 k
smernici 2009/45/ES sú odvodené z predpisov SOLAS (resp. tieto predpisy
reprodukujú) v kapitole II-1, časť C predpis 29 o požiadavkách
vzťahujúcich sa na hlavné a pomocné kormidlové zariadenie, ktorých zmena
sa teraz očakáva.
(9)       Dôsledkom zmien kódu
rozšíreného programu prehliadok z roku 2011 je jeho zladenie s postupmi
klasifikačných spoločností. Na základe článkov 5 a 6 nariadenia
(EÚ) č. 530/2012[6]
o urýchlenom zavedení konštrukčných požiadaviek na dvojitý alebo
ekvivalentný trup pre ropné tankery s jednoduchým trupom sa schéma
organizácie IMO na posudzovanie stavu musí povinne uplatňovať na
ropné tankery s jednoduchým trupom staršie než 15 rokov. V rozšírenom
programe inšpekcií v rámci prehliadok lodí na hromadný náklad a ropných
tankerov alebo rozšírenom programe prehliadok sa podrobne uvádza spôsob
vykonávania týchto dôslednejších posúdení. Keďže schéma posudzovania stavu
na svoje účely využíva rozšírený program prehliadok, všetky zmeny v
rozšírenom programe prehliadok budú automaticky uplatniteľné
prostredníctvom nariadenia (EÚ) č. 530/2012.
(10)     Únia nie je členom
organizácie IMO ani zmluvnou stranou týchto dohovorov a kódexov. Preto je
nevyhnutné, aby Rada oprávnila členské štáty na vyjadrenie pozície Únie
a na vyjadrenie ich súhlasu s tým, že budú týmito zmenami viazané.
PRIJALA TOTO ROZHODNUTIE:
Článok 1
1.           Pozíciou Únie na 93.
zasadnutí Výboru pre námornú bezpečnosť IMO je schválenie prijatia
zmien predpisov SOLAS II-2/3, 2/9.7, 2/13.4 a 2/18 stanovených v prílohe 13
dokumentu IMO MSC 92/26.Add.1 a schválenie prijatia zmien predpisov SOLAS II-2/20-1,
2/29, kapitoly III, kódu osobných záchranných prostriedkov a kódu rozšíreného
programu prehliadok z roku 2011 stanovených v prílohách 31, 34, 35 a 36 k
dokumentu IMO MSC 92/26/Add.2.
2.           Členské štáty, ktoré sú
členmi IMO, konajúc spoločne v záujme Únie vyjadria pozíciu Únie
uvedenú v odseku 1.
3.           Formálne a malé zmeny tejto
pozície možno dohodnúť bez toho, aby bola potrebná jej zmena.
Článok 2
V záujme Únie sú členské štáty týmto
oprávnené na poskytnutie svojho súhlasu s tým, že budú viazané týmito
zmenami uvedenými v článku 1 ods. 2.
Článok 3
Toto rozhodnutie je určené členských
štátom.
V Bruseli
                                                                       Za
Radu
                                                                       predseda
[1]               Ú. v. EÚ L 163, 25.6.2009, s. 1.
[2]               Ú. v. ES L 46, 17. 2. 1997, s. 25.
[3]               Ú. v. EÚ L 172, 30.6.2012, s. 3.
[4]               Ú. v. EÚ L 163, 25.6.2009, s. 1.
[5]               Ú. v. ES L 46, 17. 2. 1997, s. 25.
[6]               Ú. v. EÚ L 172, 30.6.2012, s. 3.


Zmenený a doplnený Návrh rozhodnutie Radyo osobitnom programe „Myšlienky“, ktorým sa realizuje siedmy rámcový program Európskeho spoločenstva v oblasti výskumu, technického rozvoja a demonštračných činností (2007–2013) Úprava uskutočnená po dohode zo 17. mája 2006 o finančnom rámci na roky 2007–2013 (predložený Komisiou podľa článku 250 ods. 2 Zmluvy o založení ES)


title: Návrh  rozhodnutia Rady ktorým sa Talianskej republike udeľuje povolenie uplatňovať opatrenia odlišné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Iba znenie v talianskom jazyku je autentické)

text:
Dôležité právne oznámenie

|

52007PC0238

	[pic] | KOMISIA EURÓPSKYCH SPOLOČENSTIEV |Brusel, 7.5.2007KOM(2007) 238 v konečnom zneníNávrhROZHODNUTIA RADYktorým sa Talianskej republike udeľuje povolenie uplatňovať opatrenia odlišné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Iba znenie v talianskom jazyku je autentické)(predložený Komisiou)DÔVODOVÁ SPRÁVASÚVISLOSTI |110 | Dôvody a ciele návrhu Podľa článku 395 ods. 1 smernice 112/2006/EHS môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odlišné od tejto smernice s cieľom zjednodušiť postup pri vyrubovaní dane, zabrániť určitým druhom daňových únikov alebo obchádzaniu daňových povinností. Listom, ktorý zaevidoval generálny sekretariát Komisie, požiadalo Taliansko o oprávnenie na zavedenie opatrení odlišne od článku 26 ods. 1 písm. a) a článku 168 smernice 2006/112/ES. Komisia 7. októbra 2005 v súlade s článkom 395 ods. 2 smernice 2006/112/EHS informovala o žiadosti Talianska ostatné členské štáty. Dňa 21. novembra 2006 oznámila Taliansku, že dostala všetky informácie, ktoré považuje za potrebné na posúdenie žiadosti. |120 | Všeobecné súvislosti V článku 168 smernice 2006/112/ES sa ustanovuje, že zdaniteľná osoba má právo odpočítať DPH vyrubenú v prípade tovaru a služieb, ktoré sú použité na účely zdaniteľných transakcií. V článku 26 ods. 1 písm. a) tejto smernice sa vyžaduje, aby sa použitie tovaru, ktorý je súčasťou majetku podniku zdaniteľnej osoby, na súkromnú spotrebu považoval za poskytovanie služieb za protihodnotu, ak je DPH za príslušný tovar odpočítateľná. V rámci tohto systému je povolené vrátenie DPH z pôvodnej kúpy majetku používaného na obchodné aj súkromné účely. Pritom sa súkromné používanie považuje za poskytovanie služieb, aby sa zabezpečilo zdanenie konečnej spotreby a súvisiacu DPH je možné uhradiť iba zdaniteľným osobám. V prípade motorových vozidiel sa tento systém z rozličných dôvodov dá uplatniť iba ťažko, ale predovšetkým preto, lebo je komplikované rozlišovať používanie na súkromné a na obchodné účely. V prípadoch, keď sa o používaní vedú záznamy, predstavuje ich aktualizácia a kontrola dodatočné bremeno pre podniky aj správu. Z dôvodu veľkého počtu predmetných vozidiel môžu aj malé daňové úniky v konečnom dôsledku viesť k veľkým sumám. Talianske daňové úrady ako alternatívu k systému uvedenému v smernici požiadali o to, aby mohli jednoducho obmedziť určitého percentuálneho podielu z pôvodného odpočtu dane a na druhej strane oslobodiť podnik od povinnosti priznávať na účel zdanenia súkromné používanie. Týmto opatrením sa systém pre všetky strany zjednoduší a takisto sa zaručí, že sa odvedie percentuálny podiel dane, ktorý by sa ináč mohol pre daňový únik stratiť. Požaduje sa obmedzenie percentuálneho podielu na 60 %. Táto hodnota vychádza z prieskumu Talianska a podľa návrhu by sa mala spolu s fungovaním uplatňovania výnimky preskúmať po dvoch rokoch. Nový systém sa bude uplatňovať v prípade všetkých podnikov, v ktorých sa vozidlá nevyužívajú výhradne na obchodné účely, pretože výhoda zo zjednodušenia a zavedenia jednotnej dane by sa stratila, ak by sa podniky mohli rozhodnúť tento systém neuplatňovať. Určité vozidlá by sa však vylúčili z obmedzenia odpočtu, a teda by sa na ne vzťahovali bežné pravidlá. V prvom rade by to boli všetky vozidlá s väčším počtom sedadiel ako 9 (vrátane sedadla pre vodiča) a s hmotnosťou presahujúcou stanovený strop. Tým sa oblasť uplatňovania v podstate zúži na osobné autá, dodávkové vozidlá, motocykle a mopedy. Okrem toho sú z obmedzenia vylúčené tieto vozidlá, aj to aj v prípade, že spadajú do rozsahu uplatňovania obmedzenia, a bez ohľadu na to, či sa používajú na súkromné účely alebo nie: vozidlá vo vlastníctve podnikov, ktorých činnosť je nákup a predaj vozidiel, vozidlá kúpené na účel prenájmu a lízingu, taxíky, vozidlá autoškôl používané na výuku a vozidlá, ktoré používajú obchodní zástupcovia. |130 | Existujúce ustanovenia v oblasti návrhu V oblasti obmedzenia práva na odpočet DPH v súvislosti s vozidlami sa uplatňujú alebo sa uplatňovali aj ďalšie výnimky. V Spojenom kráľovstve sa v súčasnosti uplatňuje výnimka, na základe ktorej je odpočet DPH pri nákladoch na prenájom alebo lízing motorového vozidla používaného na obchodné účely pre zdaniteľného nájomcu alebo osoby, ktorá si lízing berie, obmedzený na 50 % v prípade, keď sa vozidlo používa aj na súkromné účely. Spojené kráľovstvo takisto môže nepovažovať používanie takýchto vozidiel za poskytovanie služieb za protihodnotu. V článku 176 smernice 2006/112/ES sa ustanovuje, že Rada určuje, pri ktorých výdavkoch nevzniká právo na odpočítanie DPH. Kým sa tak nestane, majú členské štáty právomoc zachovať výnimky, ktoré sa ustanovili 1. januára 1979. Preto je celá rada ustanovení „status quo“, ktorými sa obmedzuje právo na odpočet DPH v súvislosti s motorovými vozidlami. |141 | Súlad s inými politikami a cieľmi Únie Neuplatňuje sa. |KONZULTÁCIE ZÚčASTNENÝCH STRÁN A POSÚDENIE VPLYVU |Konzultácie zúčastnených strán |219 | Neuplatňuje sa. |Získavanie a využívanie odborných posudkov |229 | Externý odborný posudok nebol potrebný. |230 | Hodnotenie vplyvu Keďže cieľom návrhu je zabrániť daňovým únikom súvisiacim s DPH a zjednodušiť postup pri vyrubovaní dane, mal by mať priaznivý dosah. Taliansko toto riešenie považuje za vhodné opatrenie, ktoré je porovnateľné s inými bývalými i súčasnými výnimkami. Požadované opatrenie má podobnosť s koncepciou návrhu Komisie KOM(2004) 728, ktorý obsahuje pravidlá toho, ktoré druhy výdavkov môžu byť predmetom obmedzenia práva na odpočet. |PRÁVNA STRÁNKA NÁVRHU |305 | Zhrnutie navrhovaných opatrení Povolenie Taliansku uplatňovať opatrenie odlišne od článku 168 smernice 2006/112/ES, ktorým sa obmedzí právo zdaniteľných osôb odpočítať DPH z výdavkov súvisiacich s motorovými vozidlami vtedy, keď sa vozidlo nepoužíva výlučne na obchodné účely. V prípadoch, keď sa právo na odpočet DPH obmedzilo, zdaniteľná osoba je na základe výnimky z článku 26 ods. 1 písm. a) oslobodená od zdaňovania súkromného využívania vozidla. Opatrenie sa vzťahuje iba na vozidlá s určitým počtom sedadiel a určitou hmotnosťou, a sú ustanovené niektoré konkrétne prípady, v ktorých opatrenie nie je možné uplatňovať. Obmedzenie je stanovené na jednotnú sadzbu 60 % a Taliansko má potrebu odchyľujúceho sa opatrenia preskúmať a výsledky oznámiť po 2 rokoch uplatňovania výnimky. Platnosť rozhodnutia uplynie dňom uvedeným v rozhodnutí alebo dňom, keď nadobudnú účinnosť pravidlá Spoločenstva o uplatňovaní výnimiek z práva na odpočet DPH v tejto oblasti. |310 | Právny základ Článok 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty |329 | Zásada subsidiarity Návrh patrí do výlučnej právomoci Spoločenstva. Zásada subsidiarity sa preto neuplatňuje. |Zásada proporcionality Návrh je v súlade so zásadou proporcionality z nasledujúceho (-ich) dôvodu(-ov): |331 | Toto rozhodnutie sa týka oprávnenia udeliť členskému štátu výnimku na základe jeho vlastnej žiadosti a neukladá žiadnu povinnosť. |332 | Vzhľadom na obmedzený rozsah výnimky, osobitné opatrenie je úmerné sledovanému cieľu. |Výber nástrojov |341 | Navrhované nástroje: iné. |342 | Iné prostriedky by neboli primerané z tohto(týchto) dôvodu(-ov): Podľa článku 395 nariadenia Rady 2006/112/ES o spoločnom systéme dane z pridanej hodnoty môže povoliť uplatňovanie výnimky na návrh Komisie iba Rada, ktorá koná jednomyseľne. Rozhodnutie Rady je jediný primeraný nástroj, keďže môže byť určené jednému členskému štátu. |VPLYV NA ROZPOčET |409 | Návrh nemá žiadny vplyv na rozpočet Spoločenstva. |DODATOčNÉ INFORMÁCIE |Preskúmanie/revízia/doložka o platnosti |531 | Návrh obsahuje ustanovenie o preskúmaní. |533 | Návrh zahŕňa doložku o platnosti. |1.  NávrhROZHODNUTIA RADYktorým sa Talianskej republike udeľuje povolenie uplatňovať opatrenia odlišné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnotyRADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], najmä na jej článok 395 ods. 1,so zreteľom na návrh Komisie[2],keďže:(1) Taliansko listom z 9. októbra 2006 zaevidovaným na generálnom sekretariáte Komisie 11. októbra 2006 požiadalo o povolenie zaviesť opatrenia odlišné od ustanovení smernice 77/388/EHS (teraz smernica 2006/112/ES), týkajúce sa práva osoby na odpočítanie DPH vyplatenej pri nákupe a požiadavky zdaňovať majetok podniku používaný na súkromné účely.(2) V súlade s článkom 395 ods. 2 smernice 2006/112/EHS Komisia listom z 28. marca 2007 informovala ostatné členské štáty o žiadosti Talianska. Listom z 21. novembra 2006 Komisia oznámila Taliansku, že má všetky informácie, ktoré považuje za potrebné na posúdenie žiadosti.(3) V článku 168 smernice 2006/112/ES sa ustanovuje právo zdaniteľnej osoby na odpočet DPH z tovaru, ktorý mu bol dodaný, a služieb, ktoré jej boli poskytnuté, ktoré sú použité na účely zdaniteľných transakcií. V článku 26 ods. 1 písm. a) uvedenej smernice sa uvádza požiadavka platiť DPH v prípade, keď sa majetok podniku využíva na súkromné účely.(4) Je komplikované presne určiť, kedy sa vozidlo požíva na súkromné účely a aj v prípadoch, keď to možné je, postup je často náročný. Podľa požadovaného opatrenia by sa pre DPH z vozidiel nevyužívaných výlučne na obchodné účely mala, až na niekoľko výnimiek, stanoviť jednotná paušálna suma. Talianske orgány na základe informácií, ktoré majú v súčasnosti k dispozícii, považujú za opodstatnenú sadzbu 40 %. Zároveň by sa malo pozastaviť plnenie požiadavky platiť DPH z súkromného využívania vozidla, v prípade, že vozidlo je predmetom tohto obmedzenia, aby sa zabránilo dvojitému zdaňovaniu. Opodstatnením týchto opatrení je potreba zjednodušiť postup vyrubovania DPH a zabrániť daňovým únikom pre nesprávne vedenie záznamov.(5) Uplatňovanie tejto výnimky by malo byť časovo obmedzené, aby bola možnosť zhodnotiť jej účinnosť a prehodnotiť príslušnú percentuálnu sadzbu, pretože navrhovaná výška vychádza z prvých zistení o obchodnom využívaní vozidiel.(6) Komisia 29. októbra 2004 predložila návrh smernice Rady, ktorou sa mení a dopĺňa smernica 77/388/EHS, teraz 2006/112/ES, pokiaľ ide o právo odpočítať DPH[3]. Odlišné opatrenie by sa malo uplatňovať do nadobudnutia účinnosti smernice, ak sa tak stane pred dátumom uvedeným v rozhodnutí,PRIJALA TOTO ROZHODNUTIE:Článok 1Taliansku sa týmto povoľuje, odlišne od článku 168 smernice 2006/112/ES, obmedziť odpočítanie DPH z výdavkov na motorové vozidlá, ktoré sa nepoužívajú výlučne na obchodné účely, na 40 %.Článok 2Taliansku sa takisto ukladá povinnosť, odlišne od článku 26 ods. 1 písm. a) smernice 2006/112/ES, nepovažovať využívanie vozidiel, ktoré sú majetkom podniku zdaniteľnej osoby, na súkromné účely za poskytovanie služieb za protihodnotu, v prípade, že vozidlo je podľa tohto rozhodnutia predmetom obmedzenia práva na odpočítanie DPH.Článok 3Výdavky týkajúce sa vozidiel sú na základe tohto rozhodnutia vylúčené z obmedzenia práva na odpočítanie DPH, keď vozidlo patrí do jednej z týchto kategórií:2.  vozidlo patrí k prevádzkovému inventáru zdaniteľnej osoby v rámci vykonávania jej činnosti,3.  vozidlo sa používa ako taxík.4.  vozidlo sa používa v autoškole na účel výuky,5.  vozidlo sa prenajíma alebo využíva na účel lízingu,6.  vozidlo využíva obchodný zástupca.Článok 4Nákladmi súvisiacimi s vozidlami sú náklady na nákup vozidla vrátane nákladov na jeho montáž a pod., výroba, nadobudnutie vnútri Spoločenstva, dovoz, lízing alebo prenájom, úpravy, opravy alebo údržba, ako aj výdavky na tovar dodávaný a služby poskytované v súvislosti s vozidlami a ich využívanie vrátane mazív a paliva.Článok 5Články 1 a 2 sa uplatňujú v prípade všetkých motorových vozidiel, iných ako poľnohospodárskych alebo lesných traktorov, ktoré sa bežne používajú na prepravu osôb alebo tovaru v cestnej premávke, ktorých najvyššia povolená hmotnosť je 3 500 kg a v ktorých okrem sedadla vodiča je maximálne osem ďalších sedadiel.Článok 6Komisii sa po dvojročnom období uplatňovania tohto rozhodnutia a v každom prípade do 31. decembra 2009 musí predložiť zhodnotenie prvých dvoch rokov uplatňovania tohto rozhodnutia, ako aj prehodnotenie uplatňovanej percentuálnej sadzby.Článok 7Toto rozhodnutie stráca účinnosť dátumom nadobudnutia účinnosti pravidiel Spoločenstva o stanovení nákladov v súvislosti s motorovými vozidlami, ktoré nie sú oprávnené na úplné odpočítanie DPH, ale najneskôr 31. decembra 2010.Článok 8Toto rozhodnutie je určené Talianskej republike.V BruseliZa Radupredseda [1] Ú. v. EÚ L 347, 11.12.2006, s. 1.[2] Ú. v. EÚ C […], […], s. […].[3] Ú. v. EÚ C 24, 29.1.2005, s. 10. KOM(2004) 728


               EURÓPSKA KOMISIA
            V Bruseli21. 8. 2015
            COM(2015) 389 final
            2015/0180(NLE)
            Návrh
            ROZHODNUTIE RADY,
            ktorým sa stanovuje pozícia, ktorú má Únia prijať na 12. valnom zhromaždení organizácie OTIF, pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Cieľom navrhovaného rozhodnutia Rady je stanoviť pozíciu Európskej únie na 12. valnom zhromaždení Medzivládnej organizácie pre medzinárodnú železničnú dopravu (OTIF), ktoré sa má konať v dňoch 29. až 30. Septembra 2015, pokiaľ ide o určité zmeny Dohovoru o medzinárodnej železničnej preprave (COTIF), ako aj zmeny jeho dodatkov D (Jednotné právne predpisy o zmluvách o použití vozidiel v medzinárodnej železničnej doprave - CUV), F (Jednotné právne predpisy pre záväzné vyhlasovanie technických noriem a prijímanie jednotných technických predpisov pre železničný materiál určený na medzinárodnú dopravu - APTU) a G (Jednotné právne predpisy pre technické schvaľovanie železničného materiálu používaného v medzinárodnej preprave - ATMF), o ktorých má rozhodnúť valné zhromaždenie.

               •Súlad s existujúcimi ustanoveniami v danej oblasti politiky

               Navrhované zmeny dohovoru COTIF a jeho dodatkov súvisiace s právnymi predpismi Únie sú zamerané na objasnenie rozsahu dodatkov F a G, ako aj úloh držiteľa a subjektu zodpovedného za údržbu v súlade s právnymi predpismi EÚ, a to najmä so smernicou o bezpečnosti železníc
                  1
               .

               •Súlad s ostatnými politikami Únie

               Navrhované zmeny dohovoru COTIF a jeho dodatkov nemajú priamu súvislosť s ostatnými politikami Únie.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Zmeny dohovoru COTIF a jeho dodatkov, ktoré sa majú prerokovať na valnom zhromaždení organizácie OTIF, sa týkajú spoločných pravidiel platných pre medzinárodnú dopravu na územie Únie alebo z jej územia alebo pri prechode cez územie Únie. Cieľom navrhovaného rozhodnutia Rady je stanoviť pozíciu, ktorá sa má prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami. Právnym základom navrhovaného rozhodnutia Rady je teda článok 91 ZFEÚ v spojení s článkom 218 ods. 9 ZFEÚ.

               •Subsidiarita (v prípade iných ako výlučných právomocí)

               Európska komisia navrhuje pozíciu EÚ len v prípade zmien, ktoré majú priamu súvislosť s právnymi predpismi Únie, najmä v súvislosti s bezpečnosťou a interoperabilitou železníc a redakčnými zmenami slúžiacimi na aktualizáciu názvu Európskej únie v súlade s Lisabonskou zmluvou.

               •Proporcionalita

               Zásadné zmeny dohovoru COTIF a jeho dodatkov slúžia na objasnenie rozsahu dodatkov F a G, ako aj úloh držiteľa a subjektu zodpovedného za údržbu v súlade s právnymi predpismi EÚ, a to najmä so smernicou o bezpečnosti železníc. Navrhovaná pozícia Únie je úplne v súlade s pozíciou Únie na 25. zasadnutí Revízneho výboru OTIF na základe rozhodnutia Rady z 24. júna 2014, ktorým sa stanovuje pozícia, ktorá sa má prijať v mene Európskej únie na 25. zasadnutí Revízneho výboru OTIF (2014/699/EÚ)
                  2
               .

               •Výber nástroja

               Podľa článku 218 ods. 9 ZFEÚ Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie týkajúce sa určenia pozície, ktorú má Únia prijať v rámci orgánu zriadeného dohodou, keď je tento orgán vyzvaný prijať akty s právnymi účinkami.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Následné hodnotenia/kontroly vhodnosti existujúcich právnych predpisov

               O návrhoch zmien dohovoru COTIF a jeho dodatkov sa diskutovalo a hlasovalo na 25. zasadnutí Revízneho výboru OTIF, ktoré sa konalo v dňoch 25. a 26. júna 2014, pričom sa čiastočná revízia dodatku B (Jednotné právne predpisy pre zmluvu o medzinárodnej železničnej preprave tovaru – CIM) riešila písomným postupom
                  3
               . Revízny výbor prijal konsolidovanú dôvodovú správu v rámci písomného postupu
                  4
               . O zmenách dodatku G (ATMF) a dodatku D (CUV) sa diskutovalo na viacerých zasadnutiach osobitných pracovných skupín v rámci Medzivládnej organizácie pre medzinárodnú železničnú dopravu (OTIF). Európska komisia a Európska železničná agentúra (ERA) sa spolu s niekoľkými členskými štátmi aktívne zúčastnili na všetkých uvedených zasadnutiach. Podobné diskusie v osobitných pracovných skupinách v rámci organizácie OTIF za účasti Európskej komisie a niekoľkých členských štátov, ktoré boli venované dodatkom B (CIM), E (Jednotné právne predpisy pre zmluvu o využívaní železničnej infraštruktúry v medzinárodnej železničnej preprave – CUI) neviedli k návrhom na formálne zmeny, o ktorých prijatí sa malo diskutovať na 12. valnom zhromaždení. Okrem toho Európska komisia zriadila pracovnú skupinu s účasťou členských štátov EÚ a zástupcov železničného sektora, ktorá prediskutovala pozmeňujúce návrhy predložené členskými štátmi EÚ, ktoré neboli predmetom diskusie na 25. zasadnutí Revízneho výboru OTIF.

               •Konzultácie so zainteresovanými stranami

               V rámci príslušných už spomínaných zasadnutí sa do diskusie aktívne zapojili zástupcovia železničného sektora, akými sú napríklad Spoločenstvo európskych železníc a podnikov infraštruktúry (Community of European Railway and Infrastructure Companies, CER), Európske združenie manažérov železničnej infraštruktúry (European Rail Infrastructure Managers, EIM), Medzinárodný výbor pre železničnú dopravu (International Rail Transport Committee, CIT), Medzinárodná únia železníc (International Union of Railways, UIC), Európske združenie pre nákladnú železničnú dopravu (European Rail Freight Association, ERFA) či Medzinárodná únia prevádzkovateľov vozňov (International Union of Wagon Keepers, UIP).

               •Získavanie a využívanie expertízy

               Neuplatňuje sa.

               •Posúdenie vplyvu

               Jednoznačným cieľom organizácie OTIF je zabezpečiť, aby navrhované zmeny dohovoru COTIF a jeho dodatkov, ktoré sa týkajú práva Únie, vychádzali z existujúcich právnych predpisov Únie. Pozícia, ktorú má prijať Únia, je plne v súlade s pozíciou, ktorú prijala Rada na 25. zasadnutí Revízneho výboru OTIF (rozhodnutie Rady 2014/699/EÚ). V súvislosti s týmto návrhom teda nebolo potrebné žiadne posúdenie vplyvu.

               •Vhodnosť právnych predpisov a ich zjednodušenie

               Neuplatňuje sa.

               •Základné práva

               Návrh nemá žiadny vplyv na základné práva.

               4.VPLYV NA ROZPOČET

               Návrh nemá žiadny vplyv na rozpočet.

               5.OSTATNÉ PRVKY

               •Plány vykonávania a monitorovanie, hodnotenie a predkladanie správ

               Prijaté zmeny nadobudnú účinnosť v súlade s príslušnými ustanoveniami dohovoru COTIF. V mene Európskej únie nie je potrebné prijať žiadne mechanizmy monitorovania, hodnotenia a predkladania správ.

               •Vysvetľujúce dokumenty (v prípade smerníc)

               Neuplatňuje sa.

               •Podrobné vysvetlenie konkrétnych ustanovení návrhu

               Únia pristúpila k dohovoru COTIF v júli 2011 na základe rozhodnutia Rady 2013/103/EÚ
                  5
               . COTIF je zmiešaný dohovor, v rámci ktorého sú zmluvnými stranami tak Únia, ako aj všetky členské štáty. Prílohou III k rozhodnutiu sa stanovujú vnútorné postupy Rady, členských štátov a Komisie v súvislosti s postupmi v rámci OTIF. EÚ má vo veciach patriacich do výlučnej právomoci EÚ k dispozícii počet hlasov všetkých členských štátov, ktoré sú zmluvnými stranami dohovoru COTIF. 26 členských štátov EÚ je zároveň členskými štátmi organizácie OTIF. Jeden členský štát EÚ však dohovor COTIF 1999 neratifikoval, zatiaľ čo 3 členské štáty EÚ nestiahli svoje vyhlásenia týkajúce sa neuplatňovania dodatkov E (CUI), F (APTU) a G (ATMF), ktoré vydali v čase, keď tieto dodatky boli stále v rozpore s právnymi predpismi EÚ. V dôsledku toho tieto členské štáty EÚ nemôžu hlasovať o zmenách týkajúcich sa ustanovení, ktoré neuplatňujú. Organizácia OTIF má 44 aktívnych členských štátov (2 štáty, ktoré nie sú členmi EÚ, majú pozastavené členstvo dovtedy, kým nedôjde k obnoveniu medzinárodnej železničnej dopravy a 2 štáty, ktoré nie sú členmi EÚ, stratili svoje hlasovacie práva v súlade s ustanoveniami dohovoru COTIF).

               Podľa článku 34 hlavy VI dohovoru COTIF nadobúdajú zmeny samotného dohovoru, o ktorých rozhodlo valné zhromaždenie, platnosť pre všetky zmluvné strany dvanásť mesiacov po ich schválení dvoma tretinami členských štátov, s výnimkou tých, ktoré vydali vyhlásenie pred nadobudnutím platnosti v tom zmysle, že dané zmeny neschvaľujú. Zmeny dodatkov k dohovoru, o ktorých rozhodlo valné zhromaždenie, nadobúdajú platnosť pre všetky členské štáty dvanásť mesiacov po ich schválení polovicou členských štátov, ktoré nevydali vyhlásenie o neuplatňovaní príslušných dodatkov v celom rozsahu, s výnimkou tých, ktoré vydali vyhlásenie pred nadobudnutím platnosti v tom zmysle, že dané zmeny neschvaľujú.

               Valné zhromaždenie môže v čase prijímania zmeny špecifikovať, že ide o takú zmenu, že každý členský štát, ktorý urobí vyhlásenie o jej neschválení a ktorý danú zmenu neschváli v lehote osemnástich mesiacov počnúc jej nadobudnutím platnosti, prestáva byť po uplynutí tohto obdobia členským štátom organizácie OTIF.

               Ak sa rozhodnutia valného zhromaždenia týkajú dodatkov k dohovoru, uplatňovanie predmetného dodatku sa pozastaví v celom rozsahu počnúc nadobudnutím účinnosti daných rozhodnutí, a to v prípade dopravy v spolupráci s členskými štátmi a medzi členskými štátmi, ktoré urobili vyhlásenie o neschválenie jeho zmien.

               Zmeny dohovoru alebo jeho dodatkov sa odo dňa nadobudnutia platnosti stanú záväznými pre Úniu a jej členské štáty, pričom sa stanú neoddeliteľnou súčasťou acquis Únie.

               Podľa článku 38 hlavy VII dohovoru COTIF môže Európska únia ako regionálna organizácia, ktorá pristúpila k dohovoru COTIF, na základe daného dohovoru uplatňovať práva využívané jeho členmi v rozsahu, v akom sa vzťahujú na záležitosti patriace do jeho pôsobnosti.

               V prílohe návrhu rozhodnutia Rady sa uvádza podrobný zoznam plánovaných zmien, v ktorom sa špecifikuje, ktoré zmeny nastolené generálnym tajomníkom na 12. valnom zhromaždení môže Únia prijať. Niektoré plánované zmeny, najmä zmeny článkov 12 a 20 dohovoru COTIF, ako aj zmeny dodatkov D, F a G súvisia s právnymi predpismi Únie týkajúcimi sa bezpečnosti a interoperability železníc. Považujú sa za vhodné z hľadiska bezpečnej a spoľahlivej medzinárodnej železničnej dopravy pri zohľadnení technologického pokroku, a preto ich možno podporiť. Redakčnými zmenami, ako napríklad zmenou článku 3 dohovoru COTIF, sa aktualizuje názov Európskej únie v súlade s Lisabonskou zmluvou (podobné zmeny sa prijali na 25. zasadnutí Revízneho výboru v súvislosti s ustanoveniami patriacimi do právomoci tohto orgánu). V prípade ďalších zmien (najmä tých, ktoré sa týkajú administratívnych dojednaní a financovania OTIF) sa nenavrhuje žiadna pozícia EÚ.

               2015/0180 (NLE)

               Návrh

               ROZHODNUTIE RADY,

               ktorým sa stanovuje pozícia, ktorú má Únia prijať na 12. valnom zhromaždení organizácie OTIF, pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuským protokolom z 3. júna 1999 (ďalej len „dohovor COTIF“), na základe rozhodnutia Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k uvedenému dohovoru
                  6
               .

               (2)Všetky členské štáty s výnimkou Cypru a Malty sú zmluvnými stranami dohovoru COTIF a uplatňujú ho.

               (3)Očakáva sa, že valné zhromaždenie zriadené v súlade s článkom 13 ods. 1 písm. a) dohovoru COTIF na svojom 12. zasadnutí, ktoré sa má konať v dňoch 29. až 30. septembra 2015, rozhodne o niektorých zmenách dohovoru COTIF, ako aj jeho dodatkov D (Jednotné právne predpisy o zmluvách o použití vozidiel v medzinárodnej železničnej doprave - CUV), F (Jednotné právne predpisy pre záväzné vyhlasovanie technických noriem a prijímanie jednotných technických predpisov pre železničný materiál určený na medzinárodnú dopravu - APTU) a G (Jednotné právne predpisy pre technické schvaľovanie železničného materiálu používaného v medzinárodnej preprave - ATMF).

               (4)Pozícia Únie v súvislosti s otázkami nastolenými na tento účel sa má prijať podľa článku 218 ods. 9 ZFEÚ, pretože rozhodnutia o týchto zmenách, ktoré má prijať valné zhromaždenie, sú akty s právnymi účinkami a ich predmet pôsobnosti spadá do právomoci Únie.

               (5)Cieľom zmien dohovoru COTIF je a) aktualizovať úlohy Výboru technických odborníkov a odkaz na vymedzenie pojmu „držiteľ“ v súlade s právnymi predpismi EÚ a b) zmeniť určité pravidlá týkajúce sa financovania organizácie OTIF, jeho auditu a podávania správ, ako aj menších administratívnych zmien.

               (6)Cieľom zmien dodatku D (CUV), ktoré predložil generálny tajomník organizácie OTIF, je objasniť v zmluvách o použití vozidiel v medzinárodnej železničnej doprave úlohu držiteľa a subjektu zodpovedného za údržbu

               (7)Cieľom zmien dodatkov G (ATMF) a F (APTU) je objasniť rozsah ich pôsobnosti vypustením odkazu na „iný železničný materiál“.

               (8)Uvedené zmeny patria do právomoci Únie a sú v súlade s právnymi predpismi a strategickými cieľmi Európskej únie, a preto by ich mala Únia podporiť.

               (9)Preto by sa mala prijať pozícia Únie pripojená k tomuto rozhodnutiu. Na valnom zhromaždení by sa mala zaujať pozícia Únie,

               PRIJALA TOTO ROZHODNUTIE:

               Článok 1

               1.
                     Pozícia, ktorú má Európska únia zaujať na 12. valnom zhromaždení organizácie OTIF v rámci Dohovoru o medzinárodnej železničnej preprave, musí byť v súlade s prílohou k tomuto rozhodnutiu.

               2.
                     Menšie zmeny dokumentov uvedených v prílohe k tomuto rozhodnutiu, môžu zástupcovia Únie vo valnom zhromaždení schváliť bez ďalšieho rozhodnutia Rady.

               Článok 2

               Rozhodnutia, ktoré má prijať valné zhromaždenie, sa uverejnia v Úradnom vestníku Európskej únie, s uvedením dátumu nadobudnutia ich účinnosti.

               Článok 3

               Toto rozhodnutie nadobúda účinnosť dňom jeho prijatia.

               Článok 4

               Toto rozhodnutie je určené Komisii a členským štátom.

               V Bruseli

                     Za Radu

                     predseda

                     (1)
                  Smernica Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernica 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc), Ú. v. EÚ L 164/44 z 30.4.2004, zmenená viacerými aktmi, a to najmä smernicou Európskeho parlamentu a Rady 2008/110/ES, Ú. v. EÚ L 345/62 z 23.11.2008.

                     (2)
                  Rozhodnutie Rady z 24. júna 2014 , ktorým sa stanovuje pozícia, ktorá sa má prijať v mene Európskej únie na 25. zasadnutí Revízneho výboru OTIF, pokiaľ ide o určité zmeny Dohovoru o medzinárodnej železničnej preprave (COTIF) a dodatkov k tomuto dohovoru (Ú. v. EÚ L 293/26 z 9.10.2014).

                     (3)
                  Obežník Revízneho výboru OTIF A 55-25/505.2015 z 23. 4. 2015.

                     (4)
                  Obežník Revízneho výboru OTIF A 5 55-25/504.2015 z 23. 4. 2015.

                     (5)
                  Rozhodnutie Rady zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51/1 z 23.2.2013).

                     (6)
                  Ú. v. EÚ L 51, 23.2.2013, s. 1.

    ---documentbreak---

               EURÓPSKA KOMISIA
            V Bruseli21. 8. 2015
            COM(2015) 389 final
            PRÍLOHA
            k
            rozhodnutiu Rady,
            ktorým sa stanovuje pozícia, ktorú má Únia prijať na 12. valnom zhromaždení organizácie OTIF, pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov

               PRÍLOHA

               k

               rozhodnutiu Rady,

               ktorým sa stanovuje pozícia, ktorú má Únia prijať na 12. valnom zhromaždení organizácie OTIF, pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov

               1.Úvod

               Generálny tajomník Medzivládnej organizácie pre medzinárodnú železničnú prepravu (OTIF) zvolal 12. valné zhromaždenie organizácie, ktoré sa uskutoční v Berne v dňoch 29. až 30. septembra 2015.

               Cieľom tohto dokumentu je vypracovať koordinovanú pozíciu EÚ, ktorá sa zaujme na valnom zhromaždení. Dokument pripravilo GR MOVE s pomocou ďalších zainteresovaných útvarov Komisie.

               2.Referenčné dokumenty

               Dokumenty týkajúce sa bodov programu sa zaslali členským štátom organizácie OTIF 15. mája 2015 a sú k dispozícii na webovej stránke OTIF na tejto adrese:

                  http://www.otif.org/en/law/general-assembly/working-documents-concerning-revision-of-cotif.html

               .

               3.Pripomienky ku každému bodu programu

               Bod 1. Voľba predsedu a podpredsedov

               Dokument: žiaden.

               Vykonávanie hlasovacích práv: ČS.

               Koordinovaná pozícia: žiadna.

               Bod 2. Schválenie programu

               Dokumenty: AG 12/2, AG 12/2 Add.1.

               Vykonávanie hlasovacích práv: ČS.

               Koordinovaná pozícia: žiadna.

               Bod 3. Tvorba mandátového výboru

               Dokument: žiaden.

               Vykonávanie hlasovacích práv: ČS.

               Koordinovaná pozícia: žiadna.

               Bod 4. Organizácia práce a vymenovanie všetkých výborov, ktoré sa považujú za potrebné

               Dokument: žiaden.

               Vykonávanie hlasovacích práv: ČS.

               Koordinovaná pozícia: žiadna.

               Bod 5. Voľba generálneho tajomníka na obdobie od 1. januára 2016 do 31. decembra 2018

               Dokumenty: AG 12/5, AG 12/5.1, AG 12/5.2.

               Vykonávanie hlasovacích práv: ČS.

               Koordinovaná pozícia: žiadna.

               Obaja kandidáti na daný post pochádzajú z členských štátov EÚ (Rakúsko a Francúzsko).

               Bod 6. Členovia OTIF – všeobecná situácia

               Dokument: AG 12/6.

               Vykonávanie hlasovacích práv: neuplatňuje sa.

               Koordinovaná pozícia: žiadna.

               Bod 7. Rozpočtový rámec

               Dokumenty: AG 12/7.1, AG 12/7.2.

               Vykonávanie hlasovacích práv: ČS.

               Koordinovaná pozícia: žiadna.

               Bod 8. Čiastočná revízia COTIF – základný dohovor

               Dokumenty: AG 12/8, AG 12/8 Add. 1, AG 12/8 Add. 2.

               Vykonávanie hlasovacích práv: ČS.

               Koordinovaná pozícia:

               Zmeny článku 3 (Medzinárodná spolupráca) sa podporia (redakčná zmena s cieľom nahradiť odkaz na „Európske spoločenstvá“ odkazom na „Európsku úniu“).

               Zmeny článku 12 (výkon rozsudkov. príloha) sa podporia, pretože sa nimi mení vymedzenie pojmu „držiteľ“ podľa právnych predpisov EÚ.

               Zmeny článku 20 (Výbor technických odborníkov) sa podporia, keďže sú potrebné na aktualizáciu jednotných právnych predpisov APTU a ATMF s cieľom zabezpečiť ich súlad s právnymi predpismi EÚ.

               Iné zmeny: žiadna pozícia EÚ.

               Bod 9. Čiastočná revízia dodatku B (CIM, UR)

               Dokument: AG 12/9.

               Vykonávanie hlasovacích práv: ČS.

               Koordinovaná pozícia: vziať na vedomie správu generálneho tajomníka o pokroku a napredovaní prác na revízii tohto dodatku.

               Bod 10. Čiastočná revízia dodatku D (CUV, UR)

               Dokumenty: AG 12/10, AG 12/10 Add. 1, AG 12/10 Add. 2., AG 12/10 Add. 3.

               Vykonávanie hlasovacích práv: EÚ.

               Koordinovaná pozícia:

               Zmeny článku 9 a zmeny dôvodovej správy sa podporia súlade s pozíciou EÚ zaujatou na 25. zasadnutí Revízneho výboru OTIF
                  1
               , keďže objasňujú úlohu držiteľa a subjektu zodpovedného za údržbu v súlade s právnymi predpismi EÚ.

               Pracovná skupina EÚ tvorená zástupcami členských štátov a železničného sektora na svojom zasadnutí 26. novembra 2014 prerokovala a podporila nový článok 1a, ktorý navrhlo Nemecko v dokumente AG 12/10 Add. 3. Podobné ustanovenie existuje aj v CIM (článok 2 – Ustanovenia verejného práva). Má sa teda podporiť aj tento návrh.

               Bod 11. Čiastočná revízia dodatku F (APTU, UR)

               Dokument: AG 12/11.

               Vykonávanie hlasovacích práv: EÚ.

               Koordinovaná pozícia: Podporí sa zmena článku 3 zameraná na objasnenie rozsahu pôsobnosti na základe vypustenia „iného železničného materiálu“ a príslušná zmena dôvodovej správy.

               Bod 12. Revízia dodatku G (ATMF, UR)

               Dokument: AG 12/12.

               Vykonávanie hlasovacích práv: EÚ.

               Koordinovaná pozícia: Podporí sa zmena článku 1 a 3 zameraná na objasnenie rozsahu pôsobnosti na základe vypustenia „iného železničného materiálu“ a príslušná zmena dôvodovej správy.

               Bod 13. Revidovaná a konsolidovaná dôvodová správa

               Dokumenty: AG 12/13, AG 12/13 Add.1-10.

               Vykonávanie hlasovacích práv: ČS.

               Koordinovaná pozícia: vziať na vedomie revidovanú a konsolidovanú dôvodovú správu a poveriť generálneho tajomníka, aby do nej zahrnul objasnenia prijaté týmto valným zhromaždením, ktoré súvisia so zmenami dohovoru COTIF a jeho dodatkov prijatými týmto valným zhromaždením.

               Bod 14. Jednotné právne predpisy v oblasti železničnej dopravy

               Dokument: AG 12/14.

               Vykonávanie hlasovacích práv: ČS.

               Koordinovaná pozícia: žiadna.

               Bod 15. Správa o činnostiach Administratívneho výboru v období od 1. októbra 2012 do 30. septembra 2015

               Dokument: AG 12/15.

               Vykonávanie hlasovacích práv: ČS.

               Koordinovaná pozícia: žiadna.

               Bod 16. Voľba Administratívneho výboru na obdobie od 1. októbra 2015 do 30. septembra 2018 (zloženie a predsedníctvo)

               Dokument: AG 12/16.

               Vykonávanie hlasovacích práv: ČS.

               Koordinovaná pozícia: žiadna.

               Bod 17. Predbežný termín 13. valného zhromaždenia

               Dokument: žiaden.

               Vykonávanie hlasovacích práv: neuplatňuje sa.

               Koordinovaná pozícia: žiadna.

               Bod 18. Rôzne

               Dokument: nie je k dispozícii.

               Vykonávanie hlasovacích práv: v prípade potreby sa o ňom bude diskutovať na mieste.

               Koordinovaná pozícia: v prípade potreby sa o nej bude diskutovať na mieste.

               Bod 19. Akékoľvek mandáty valného zhromaždenia

               Dokument: nie je k dispozícii.

               Vykonávanie hlasovacích práv: v prípade potreby sa o nej bude diskutovať na mieste.

               Koordinovaná pozícia: v prípade potreby sa o nej bude diskutovať na mieste.

               Bod 20. Správy výboru (v prípade potreby)

               Dokument: nie je k dispozícii.

               Vykonávanie hlasovacích práv: v prípade potreby sa o nej bude diskutovať na mieste.

               Koordinovaná pozícia: v prípade potreby sa o nej bude diskutovať na mieste.

               Bod 21. Prijatie rozhodnutí, mandátov, odporúčaní a iných dokumentov valného zhromaždenia (konečný dokument)

               Dokument: nie je k dispozícii.

               Vykonávanie hlasovacích práv: ČS.

               Koordinovaná pozícia: rozhodne sa na mieste.

                     (1)
                  Rozhodnutie Rady z 24. júna 2014, ktorým sa stanovuje pozícia, ktorá sa má prijať v mene Európskej únie na 25. zasadnutí Revízneho výboru OTIF, pokiaľ ide o určité zmeny Dohovoru o medzinárodnej železničnej preprave (COTIF) a dodatkov k tomuto dohovoru (2014/699/EÚ), Ú. v. EÚ L 293/26 z 9.10.2014.


title: Návrh rozhodnutie Radyo finančných príspevkoch, ktoré majú členské štáty uhradiť na financovanie Európskeho rozvojového fondu (tretia splátka na rok 2009)

text:
Dôležité právne oznámenie

|

52009PC0575

	[pic] | KOMISIA EURÓPSKYCH SPOLOČENSTIEV |Brusel, 19.10.2009KOM(2009)575 v konečnom zneníNávrhROZHODNUTIE RADYo finančných príspevkoch, ktoré majú členské štáty uhradiť na financovanie Európskeho rozvojového fondu (tretia splátka na rok 2009)DÔVODOVÁ SPRÁVAVnútorná dohoda a nariadenie o rozpočtových pravidlách vzťahujúce sa na 10. ERF ustanovujú nový postup na predkladanie výziev na úhradu príspevkov členskými štátmi s cieľom financovať ERF. V súlade s článkom 157 nariadenia o rozpočtových pravidlách sa tento nový postup prvýkrát uplatní v prípade príspevkov na rok 2009 („N+2“ v zmysle tohto ustanovenia).V súlade s článkom 57 ods. 5 nariadenia o rozpočtových pravidlách sa tento návrh týka:-  sumy tretej splátky tohto príspevku na rok 2009 („n+1“ v zmysle stálych postupov stanovených v tomto článku).V súlade s článkom 57 ods. 7 nariadenia o rozpočtových pravidlách sa presne stanovuje suma, ktorú spravuje Komisia, a suma, ktorú spravuje Európska investičná banka.V súlade s článkom 145 nariadenia o rozpočtových pravidlách EIB oznámila Komisii svoje aktualizované odhady záväzkov a platieb týkajúce sa nástrojov, ktoré spravuje.V súlade s článkom 57 ods. 5 nariadenia o rozpočtových pravidlách musí Rada o tomto návrhu rozhodnúť najneskôr do 21 kalendárnych dní po tom, čo Komisia predloží návrh, a členské štáty musia tretiu splátku príspevku uhradiť najneskôr do 21 kalendárnych dní po dni, v ktorom im bolo rozhodnutie Rady oznámené.V článku 58 ods. 2 nariadenia o rozpočtových pravidlách sa ustanovuje, že výzvy na úhradu príspevkov postupne najprv vyčerpajú sumy stanovené pre predchádzajúce ERF. Výzvy na úhradu príspevkov, ktoré sú predmetom tohto návrhu, sa teda týkajú súm v rámci 9. ERF.Je potrebné vziať na zreteľ, že v článku 60 ods. 1 nariadenia o rozpočtových pravidlách sa ustanovuje, že ak nedôjde k uhradeniu splátky príspevkov splatných v stanovenom termíne, príslušný členský štát bude musieť uhradiť úroky z nezaplatenej sumy v súlade s podmienkami vymedzenými v tom istom článku.NávrhROZHODNUTIE RADYo finančných príspevkoch, ktoré majú členské štáty uhradiť na financovanie Európskeho rozvojového fondu (tretia splátka na rok 2009)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na vnútornú dohodu medzi zástupcami členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi štátmi africkej, karibskej a tichomorskej oblasti a Európskym spoločenstvom a jeho členskými štátmi podpísanej v Cotonou (Benin) 23. júna 2000 a o pridelení finančnej pomoci pre zámorské krajiny a územia, na ktoré sa vzťahuje časť 4 Zmluvy o ES[1], a najmä na jej článok 10 ods. 1,so zreteľom na vnútornú dohodu medzi zástupcami vlád členských štátov zasadajúcich v Rade o financovaní pomoci Spoločenstva podľa viacročného finančného rámca na obdobie rokov 2008 – 2013 v súlade s Dohodou o partnerstve AKT – ES, a o pridelení finančnej pomoci zámorským krajinám a územiam, na ktoré sa vzťahuje časť 4 Zmluvy o ES[2], a najmä na jej článok 7,so zreteľom na nariadenie o rozpočtových pravidlách z 18. februára 2008, ktoré sa vzťahuje na 10. Európsky rozvojový fond, ďalej len „nariadenie o rozpočtových pravidlách 10. ERF“[3], a najmä na jeho články 57 a 58 ods. 2,so zreteľom na návrh Komisie[4],keďže:(1) V článku 58 ods. 2 nariadenia o rozpočtových pravidlách, ktoré sa vzťahuje na 10. Európsky rozvojový fond (ďalej len „ERF“), sa stanovuje, že výzvy na úhradu príspevkov najprv vyčerpajú sumy stanovené pre predchádzajúce ERF. Preto by sa mala predložiť výzva na poskytnutie príspevkov v rámci 9. ERF.(2) V súlade s prvým odsekom článku 145 nariadenia o rozpočtových pravidlách 10. ERF Európska investičná banka oznámila Komisii aktualizované odhady záväzkov a platieb finančných nástrojov, ktoré spravuje.(3) V článku 157 nariadenia o rozpočtových pravidlách 10. ERF sa stanovuje, že postup uvedený v článkoch 57 až 61 sa prvýkrát uplatní v roku 2009. V súlade s týmto postupom Komisia predkladá návrh, ktorý stanovuje sumu tretej splátky príspevku na rok 2009. Rada musí rozhodnúť najneskôr do 21 kalendárnych dní po tom, čo Komisia predloží návrh a členské štáty musia uhradiť tretiu splátku príspevku najneskôr do 21 kalendárnych dní po dni, v ktorom im bolo rozhodnutie Rady oznámené,PRIJALA TOTO ROZHODNUTIE:Článok 1Príspevky, ktoré musia členské štáty uhradiť Komisii a Európskej investičnej banke v rámci tretej splátky na rok 2009 na financovanie ERF, sú uvedené v tabuľke v prílohe k tomuto rozhodnutiu.Článok 2Toto rozhodnutie nadobúda účinnosť dňom jeho prijatia.Článok 3Toto rozhodnutie je určené členským štátom, ktoré prispievajú do 9. ERF.V BruseliZa RadupredsedaPRÍLOHAPríspevky v rámci tretej splátky na rok 2009 (v EUR)[pic][1] Ú. v. ES L 317, 15.12.2000, s. 355.[2] Ú. v. EÚ L 247, 9.9.2006, s. 32.[3] Ú. v. EÚ L 78, 19.3.2008, s. 1.[4] Ú. v. EÚ C ..., ..., s. ...